ሉክሱምበርግ በኢኮኖሚ ዘርፍ ከኢትዮጵያ ጋር በትብብር ለመስራት ፍላጎቷን ገለጸች
የኢፌዴሪ ውጭ ጉዳይ ሚኒስትር ዶክተር ወርቅነህ ገበየሁ ከሉክሱምበርግ የውጭ ጉዳይና የአውሮፓ ጉዳዮች ሚኒስትር ዣን አሰልቦርን ጋር ተወያዩ፡፡ ሁለቱ ሚኒስትሮች የሁለቱን አገሮች ግንኙነት ይበልጥ ማጠናከር በሚቻልበት ሁኔታ ላይ የሃሳብ ልውውጥ አድርገዋል።በተለይ ኢኮኖሚያዊ ትስስሩን ይበልጥ ለማጎልበት የተደራራቢ ቀረጥ ማስወገጃ ስምምነት፣ የአየር ትራንስፖርት ስምምነት እንዲሁም ሉክሱምበርግ በፋይናንስና ባንኪንግ ዘርፍ ያላትን ሰፊ ልምድና ተሞክሮ ለሃገራችን ባለሙያዎች ማካፈል በምትችልበት ሁኔታ ዙሪያ ተወያይተዋል።የሉክሰምበርግ ሚኒስትር በቆይታቸው በሃገራችን የሚገኙ የስደተኛ ካምፖችን ተዘዋውረው የጎበኙ ሲሆን ኢትዮጵያ ስደተኞችን በማስተናገድ ረገድ በቅርቡ ያሳለፈችውን ተራማጅ ውሳኔ አድንቀዋል።  ኢትዮጵያና ሉክሰምበርግ ጠንካራ ዲፕሎማሲያዊ ግንኙነት ያላቸው ሲሆን ሉክሰምበርግ ኤምባሲዋን በ2004 ዓ.ም አዲስ አበባ ላይ የከፈተች ሲሆን ብራስልስ ያለው የኢፌዴሪ ኤምባሲ ሉክሰምበርግን ሸፍኖ ይሠራልም ተብሏል፡፡ (ምንጭ፡-የውጭ ጉዳይ ሚኒስቴር ቃልአቀባይ ጽ/ቤት)